《舒二过饮江斋》
清代·金德嘉

郁郁园中花，粼粼水底石。秋风吹夕阳，照此邂逅客。

草阁步徘徊，佳期良不易。矫首望青冥，眷言怀曩昔。

悠悠千载间，寂寥扬子宅。俯听寒螀声，仰视浮云白。

清尊琥珀光，且当共今夕。

作者简介：（1630—1707）清湖北广济人，字会公，号豫斋。康熙二十一年进士，官翰林院检讨，与修《明史》、《一统志》。曾主贵州乡试。以与徐乾学善，被掌院李光地劾罢。归后闭门著书。门人私谥贞孝先生。有《居业斋文集》、《居业斋诗钞》、《续纂元明名臣言行录》。